Bordás Sándor

**Történelmi traumáink és a gyász**

Az ember veszteségei, legyenek azok kisebb, vagy nagyobb súlyúak, negatív érzelmeket, bánatot, gyászt stb. indítanak el a személyiség rétegeiben. Az egyéni veszteségek feldolgozására, különböző kultúrák, különböző módon rendezkedtek be, ahol kiemelkedő szerepet kaptak a vallások, különösen a súlyosabb veszteségek esetén. Napjainkban is hasonló a helyzet, azzal a különbséggel, hogy a lélektan fejlődésével, különböző pszichoterápiás módszerek is létrejöttek, melyek alkalmazásával a gyászmunka elősegíthető, megakadályozva az elhúzódó, vagy kóros gyász kialakulását.

De mi a helyzet egy kultúra történelmében elszenvedett traumáival, melyek már nem egyéni, hanem kollektív szinten vannak jelen? Hogyan lehet azt feldolgozni, amikor a kultúra tagjai folyamatosan, a történelem alakulásával, óriási veszteségeket élnek át? A gyászmunka lehet-e befejezett egy Mohács, egy trianoni döntés, egy 1956 (sorolhatnám a történelmi traumáinkat) után, vagy a gyász nem kellő feldolgozása következtében, búvópatak módjára jönnek felszínre a kultúra tagjainak deviáns és egyéb, nem adekvát viselkedési formáiban?

Vamik Volkan (2002) amerikai pszichológus úgy látja, hogy a jugoszláv polgárháború kitörése mögött, a szerb kultúra 600 évvel korábban elszenvedett rigómezei csata vesztesége húzódik meg, mivel a szerbek úgy tartják, hogy ma Koszovóban élő albánok, a törökök leszármazottai, és 2001-ben elérkezett a reváns ideje. Ma már bizonyított tény, hogy a jugoszláv polgárháború kitörését a szerbek kezdeményezték, a Szerb Tudományos Akadémia által meghirdetett Nagy Szerbia kialakításának elképzelésével. Hasonló reváns igénnyel Szlovákiában is találkozunk a magyarok ellen, melyet egyelőre az adminisztratív rendszerekben vélünk felfedezni. A reváns egy deviáns viselkedési forma lenne a fentiek értelmében?

A magyar kultúra világelső volt az öngyilkosság elkövetésében 1960 – 70 – 80-as években. Felfoghatjuk ezt a deviáns viselkedést, az 1945-öt követő időszakok kommunista hatalomátvételére adott reakciónak? Hiszen a magyar kultúrát addig az erős individualizmuson alapuló fejlődés jellemezte, ahol a magántulajdon, az önmegvalósítás folyamatai voltak értékek, melyeket az 1945 utáni törvények ellehetetlenítettek, és a kollektivizmus került előtérbe. Ma Magyarország a 9. helyen áll az öngyilkosság elkövetésében világviszonylatban. Vagy a vajdasági magyarság (főleg Szabadka és környéke) 1960-as években történő magas öngyilkossága mögött mi húzódhatott meg (akkor 66.6 száz ezrelékkel megelőzte Magyarországot)? Véleményünk szerint az 1945-ös magyarok ellen elkövetett vérengzés állt a lélektani háttérben, amikor Tito partizánjai 40-50000 magyart mészároltak le, alárendelt szerepekbe kényszerítve az ottani magyarságot.

A tanulmányomból idézve:” A mai magyar kultúra markáns megosztottsága, különösen a nemzeti értékek területén, valószínű egyedülálló jelenség Európában, melynek gyökereit szintén a szocializációs folyamatokban kereshetjük. Ahogy az öngyilkosság, bizonyos értelemben a szocializációs folyamatok következménye, melynek motivációs háttere, a nyelvünkben is beépült (lásd lentebb), hasonló módon szocializálódtak kultúránkban a megosztottság folyamatai is, már-már skizoid szinten. Egy vélemény megjelenését a médiában, hamarosan követi a vélemény 180 fokos fordulata, amely teljes káoszt okozhat a kultúra tagjainak gondolkodásában, vonatkozzon az nemzeti értékekre, oktatásra, gazdaságra, egészségügyre stb. Nincs a kultúrán belül, a politikai elitek között egy megegyezés, egy közös narratíva, amely a magyar kultúra alapértékeire vonatkozna, sőt harc van, nem másként gondolkodó ellenfeleket látnak egymásban, hanem ellenségeket, és ellenségképeket kreálnak. Carl Rogers gondolatvilága távol áll a mai magyar politikai elit gondolkodásától, melyben egyik sarkalatos kérdése valahogy így hangzik,… megengedhetem-e magamnak azt, hogy a másik ember másként gondolkodjon, mint én?….Eddig eljutni nehéz, és úgy tűnik, nem engedhetik meg, mert azt vallják, hogy mindenkinek úgy kell gondolkodnia, ahogy én gondolkodom”.

Véleményem szerint, a fent felsorolt, magyar társadalomra vonatkozó deviáns, nem adekvát viselkedési formák (és sok egyéb, amiről eddig nem volt szó), a történelmi traumáink, nem kellő feldolgozásából erednek, és a Zeigarnik- effektus értelmében, a feszültség mind addig fennmarad, amíg a „feladat” be nem fejeződik, helyére nem kerül.

**Irodalom:**

BORDÁS Sándor:

*Az agresszív kód,* Kodolányi János Főiskola, Székesfehérvár, 2009

BORDÁS Sándor:

*A magyar kultúra történelmi traumáinak lélektani megközelítései*. Kézirat, 2013.

Kézdi B.:

*A negatív kód (Kultúra és öngyilkosság)*, Pannónia Könyvek, 1995